
HAPET MBLEDHJA

Arben Ahmetaj – Mirëmëngjesi!
Fillojmë diskutimin nen për nen të paketës dhe të buxhetit të vitit 2020, me dëgjesën që kemi me shoqatat e biznesit dhe subjektet që operojnë në fushën e tregtimit dhe mirëmbajtjes së kasave fiskale, për sa u përket projektligjeve financiare që shoqërojnë projektbuxhetin e vitit 2020, ndër të cilët, që është edhe më kryesori, ai për faturën dhe sistemin e monitorimit të qarkullimit. Të ftuar janë subjektet tregtare, që operojnë në fushën e tregtimit dhe mirëmbajtjes së kasave fiskale. Kush është përfaqësuesi i grupit? 
(Ndërhyrje pa mikrofon)
Ju jeni të ftuar që të katërt, por dua t’ju bëj me dije se vetëm njëri nga ju do të flasë në emër të të gjitha kompanive. Zgjidheni ju atë që do të flasë. Kjo është çështja juaj.
Kemi të ftuar shoqatën e biznesit Bashkimi i Prodhuesve Shqiptarë. ka përfaqësues? Nuk ka ardhur. 
Dhoma Amerikane e Tregtisë. Do t’ju lutesha që njëri nga ju të përfaqësojë dhomën.
Nga Bashkimi Tregtar i Shqipërisë është Mira Pogaçe dhe Amanda Shallari. Besoj se do ta përfaqësoni ju.  Faleminderit!
Atëherë, unë do të sugjeroja që të fillonim me shoqatat e biznesit. Do të preferoja ta nisnim nga e majta ime, në të djathtë. Pra, nga Dhoma Amerikane e Tregtisë. 
Do t’i lutesha kamerës që të zhvendosej, për të mundësuar që shoqata të kenë kontakt të drejtpërdrejt me komisionin. Faleminderit!
Ilir Trimi –  Faleminderit, zoti kryetar!
Arben Ahmetaj – Do të doja të kishte qetësi, sepse çështjet janë shumë të rëndësishme.  
Ilir Trimi –  Dhoma Amerikane i është përgjigjur menjëherë ftesës së Ministrisë së Financave, për të sjellë komente dhe sugjerime në lidhje me paketën fiskale 2020.
Ky është një proces, ku ne angazhohemi me gjithë kapacitetet e ekspertëve tanë, për të sjellë nëpërmjet paketës fiskale një ndryshim të qëndrueshëm jo vetëm për komunitetin tonë, po për të gjithë biznesin në vend. Kësisoj, ne mendojmë se duhet të sjellim edhe një herë në vëmendjen tuaj, se ka çështje që diskutohen prej kohësh, por që nuk kanë marrë zgjidhje as nga kjo paketë. 
Shkurtimisht, po ju sjell në vëmendje faktin se në paketën fiskale 2020, ne gjejmë akoma disbalancë në trajtimin fiskal të bizneseve brenda së njëjtës industri apo diferencim të bizneseve në pagimin e tatim-fitimit. 
Këtu propozimet për tatim-fitimin 5 % për industrinë automotive, 5 % për shoqëritë që merren me zhvillimin e softuerëve, avantazhe tatimore për sponsorizuesit e sportistëve, por vetëm nëse tatimpaguesi që sponsorizon, ka një fitim të tatueshëm më të lartë se 100 milionë lekë, lejimi i mbajtjes së humbjeve nga 3 vjet në pesë vjet vetëm për projektet me vlerë investimi mbi 1 miliardë lekë, të gjitha këto bashkë tregojnë diferencimin e tatimpaguesve, ndonjëherë edhe në favor të...
Arben Ahmetaj – Ju lutem, qetësi! Po Ilir, të lutem, vazhdo!
Ilir Trimi– ...kundrejt atyre më të vegjël, të cilat, në mënyrë të pashmangshme prekin trajtimin e barabartë të tatimpaguesve.
Në lidhje me tatim-fitimin, ne këmbëngulim se tatimpaguesit, mbështetur në skemën aktuale, tentojnë të qëndrojnë pranë kufirit të xhiros prej 14 milionë lekësh në vit, ku barra tatimore është 5 %, në një farë mënyre duke zhvilluar evazion fiskal, sepse, me të dalë nga ky nivel i xhiros, tatimi rritet në 15 %. 
[bookmark: _GoBack]AMÇAM tregon me ngulm që ky ligj fiskal të mbështetet në filozofinë kush fiton, dhe jo kush qarkullon më shumë, paguan më shumë. Klasifikimi i biznesit të bëhet në bazë të fitimit. Brenda letrës zyrtare që ka dërguar dhoma amerikane, ju mund të merrni informacion në mënyrë të detajuar sa u takon komenteve tona. Ndërkaq, dua të theksoj se dhoma amerikane vazhdon të këmbëngulë se është e nevojshme që ju të rishikoni edhe uljen e tatimit mbi dividentin dhe të ardhurat personale.  Këtë kërkesë, ne e mbështesim...
Arben Ahmetaj – Ilir, ta rishikojmë për ta ulur akoma?
Ilir Trimi – Po.
Arben Ahmetaj – Sa sugjeroni ju për dividentin?
Ilir Trimi– Aq sa është programi i qeverisjes: 6 %. 
Arben Ahmetaj – 6%?
Ilir Trimi– Po.
Arben Ahmetaj – Faleminderit!
Ilir Trimi – Faleminderit edhe juve! Kaq kisha.
(Ndërhyrje pa mikrofon)
Arben Ahmetaj – Po, patjetër.
Alketa Uruci – Si kryetare e komitetit të taksave dhe doganave në dhomën amerikane, unë e di se ju do të donit që ne t’i shprehim ca gjëra, të cilat janë specifike. Iliri foli në emër të dhomës për politikat e qeverisë, gjë që sigurisht është shumë e rëndësishme. Është absolutisht e nevojshme që Komisioni i Ekonomisë të sugjerojë dhe të instruktojë Ministrinë e Financave për të bërë një ligj të ri në lidhje me tatimin mbi të ardhurat, i cili të reformojë të gjithë sistemin tonë tatimor. Me sa jemi informuar, Ministria është duke punuar, por kjo duhet përshpejtuar. Domethënë, është koha të bëhet një ligj i ri tatimor brenda vitit 2020.
Ajo që unë doja të theksoja në lidhje me paketën fiskale, jo me politikat në tërësi, lidhet me disa shqetësime që ne kemi. Një nga shqetësime, për shembull, është kufizimi i të drejtës së korrigjimit të deklaratës tatimore, e cila, nëse aktualisht mund të bëhet disa herë, kjo paketë fiskale sugjeron të bëhet vetëm një herë dhe brenda një afati kohor të limituar.
Tatimpaguesit në përgjithësi, por anëtarët e dhomës amerikane në veçanti, kur para dy vitesh propozuat dhe implementuat këtë skemë, ishim shumë të kënaqur, sepse bëhen gabime, ka harresa, ndaj është e drejta e tatimpaguesit që të rivlerësojë deklaratën e vet tatimore. 
Nuk shohim asnjë problematikë në lidhje me këtë çështje, dhe është një e drejtë që nuk duhet t’ua heqim tatimpaguesve tanë. Cila është arsyeja që një tatimpagues nuk mund të rivlerësojë? Në fund të fundit, sistemi ynë tatimor bazohet në vetëdeklarim. Nëse ne heqim mundësinë e një vetëdeklarimi të dytë, të tretë, të korrigjimit në përmirësim të deklaratës tatimore, kjo do të thotë se synojmë penalizmin. Pse? Sepse në këtë rast, rivlerësimi tatimor nuk bëhet më nga vetë tatimpaguesi, por do të bëhet nga administrativ tatimore, në një kontroll tatimor, dhe ky kontroll tatimor shoqërohet me penalitete, ndërkohë që mund të ulim...
Arben Ahmetaj – Zoti Vullnet, ju keni ftuar edhe një shoqatë me iniciativën tuaj, dhe ne jemi shumë të kënaqur që ju e keni bërë këtë, por le t’i dëgjojmë shoqatat. 
Alketa Uruci – ...ndërkohë që mund të ulim riskun, evazionin fiskal, dhe mund t’i bëjmë tatimpaguesit të paguajnë më shumë...
Arben Ahmetaj – Ndjesë për ndërprerjen! Komisioni është në harmoni të plotë me ju. unë e ngrita në diskutimin në parim të draftligjit, që e drejta e vetëkorrigjimit është në themel të vetëdeklarimit, ndaj nuk kemi asnjë arsye ta kufizojmë të drejtën e vetëkorrigjimit. Para dy vjetësh e futëm për herë të parë në sistem, që tatimpaguesi mund të vetëkorrigjohet, diku me penalitet, diku pa penalitet. Besoj se ishte një frymë shumë pozitive midis Drejtorisë së Përgjithshme të Tatimeve, që është administratori i politikave fiskale, ose më mirë ekzekutuesi i politikave fiskale dhe i procedurave të veta, dhe të gjithë tatimpaguesve. Kështu që, e thënë ndryshe, kërkesa juaj është shënuar në komision, dhe kur të shkojmë tek neni, do ta diskutojmë me shumë kujdes, në favor të vetëdeklarimit dhe moskufizimit të vetëdeklarimit. 
Kalojmë te çështja tjetër, se këtë e keni të fituar.
Alketa Uruci – Çështja tjetër ka lidhje me shkurtimin e afateve të njoftimit të kontrollit tatimor. Është e njëjta problematikë         
Arben Ahmetaj – S’kemi arsye ta shkurtojmë afatin. Një muaj është në rregull. Ato që merrni nga komisioni...
Alketa Uruci – Në rregull! Nuk e dija se e kishit diskutuar dhe se ishit dakord.
Arben Ahmetaj – Bëjmë edhe ne ndonjë punë, ndonjëherë.
Alketa Uruci – E treta ka lidhje me të drejtën e tatimpaguesit për të kompensuar detyrime doganore ose tatimore, me kreditë që ka kundrejt administratës doganore e tatimore. Është një gjë shumë e mirë. nëse do të aplikohet kështu siç është shkruar në ligj, pra nuk do t’i krijohen hendeqe proceduriale, kritere që nuk janë në ligj, do të ishte një gjë shumë e mirë, për shkak se edhe subjektet që kanë TVSH kreditore të miratuar për rimbursim nga administrata tatimore, do të mund ta përdornin dhe ta ulnin këtë kredi të tyre ndaj administratës tatimore si kredi TVSH-je, në mospagimin e detyrimeve të TVSH-së në importin e mallrave, në doganë. 
   Vetëm se ka një kleçkë. Ligji thotë: në raste të veçanta. Ne e kemi diskutuar edhe me Ministrinë e Financave, por nuk e kuptojmë ç’do të thotë në ligj: “në raste të veçanta”. 
Sipas Kushtetutës, ligji duhet të parashikojë në mënyrë të qartë të drejtën ose detyrimin që parashikohet, dhe kur do të aplikohej kjo e drejtë dhe ky detyrim. Ka dy raste në projektligje për ndryshimin e ligjit të procedurave, ku flitet për raste të veçanta. Nëse e lëmë kështu: “në raste të veçanta”, do të ketë vend për abuzim, do të ketë vend që, në varësi të fondeve, nëse qeveria, ministria ka fonde për të rimbursuar TVSH-në ose për të bërë një rimbursim tjetër, do të luhet me kriteret. Disa subjekteve do t’u jepet e drejta, disa të tjerave jo.
Arben Ahmetaj – Më fal që ju ndërpres!
Kjo është një ndër çështjet më të rëndësishme. Praktika ndërkombëtare nuk e prek TVSH-në në aspektin e kreditimit me taksa të tjera, me detyrime të tjera. Në përgjithësi, praktika ndërkombëtare e ka mbajtur TVSH-në jashtëzakonisht shumë të pacenuar, pra e ka mbajtur si korsi më vete administrimi. Megjithatë, ky është mendimi im personal, duke iu referuar dijeve të mia modeste sa i përket kësaj gjëje, por ne do të diskutojmë si komision. 
Personalisht, unë mendoj se të gjitha taksat dhe tatimet e tjera mund të balancohen me kreditimet e njëra-tjetrës, por TVSH-ja duhet të rrijë si korsi më vete. Nëse do të shkojmë tek ajo logjikë, ku edhe TVSH-ja do të përfshihet, rastet e veçanta do të duhet të detajohen në ligj,q ë të jemi shumë të qartë dhe të mos i lëmë administratës asnjë mundësi konfuzioni apo dhe keqpërdorimi të parimit. 
Më falni, vazhdojmë!
Alketa Uruci – Së fundmi, lidhur me penalitetet e propozuara në zbatim të ligjit të ri për fiskalizimin, do të sugjeronim që, të paktën për një periudhë njëvjeçare ose më shumë, të ketë penalitete më të ulëta se sa ato që janë propozuar në ligj. Në praktikë, do të ketë problematika lidhur me ligjin e ri për fiskalizimin, jo vetëm për edukimin e tatimpaguesve, sepse edhe ne që jemi konsulentë e kemi të paqartës e çfarë do të ndodhë, aq më tepër për implementimin në praktikë, për problemet me internetin e të tjera me radhë.
Rrjedhimisht, tatimpaguesit duhet ta duan fiskalizimin. Nuk duhet të tremben nga fiskalizimi me gjobat e parashikuara. Rritja e gjobave mund të bëhet në një moment të dytë, kur praktika e fiskalizimit të jetë implementuar dhe të kemi siguri që shumica e tatimpaguesve e kanë arritur ose e kanë krijuar radhën e punës dhe dinë ta realizojnë këtë proces. 
Së fundmi, zoti kryetar, do të më lejoni të cek edhe një çështje tjetër. Me paketën fiskale 2019 u bë një ndryshim në taksimin e fitimeve kapitale. Është një nen i ri, 27/1, i cili në fakt...
Arben Ahmetaj – Jemi të qartë, kemi folur, unë personalisht kam folur me dhomën amerikane, por edhe me përfaqësues të ambasadës, që praktikisht e kanë mbështetur iniciativën tuaj. Jam plotësisht i qartë. Kam shtyrë përpara një amendim, ose më mirë një përmirësim të nenit. Komisioni ka rënë dakord me mua, ministria ka rënë dakord me mua, kështu që, mos u lodhni me këtë, sepse tashmë është e kaluar. Edhe fjalëzimin e kemi gati. Faleminderit që e keni ngritur, edhe ju, edhe biznesi, edhe përfaqësuesit e ambasadës. Nen për nen, unë e kam depozituar ndryshimin, dhe komisioni ka rënë dakord. Ishte qartësim i mëtejshëm, ndonëse s’kishte nevojë, por s’ka rëndësi.
Faleminderit!
Alketa Uruci – Faleminderit!           
Arben Ahmetaj – Atëherë, vazhdojmë me zonjën Pogaçe. Po.
Mira Pogaçe – Faleminderit, zoti kryetar!
Të nderuar anëtarë të komisionit!
Bashkimi Tregtar i Shqipërisë është organizata e cila, mendoj se e ka nxitur më së shumti dhe ka bashkëpunuar me qeverinë, në lidhje me nevojën që ka ekonomia vendëse për t’u formalizuar. Kësisoj, natyrisht që ligji për faturën dhe sistemin e monitorimit të qarkullimit është i mirëpritur, por ne mendojmë se ka mangësi dhe nevojë për përmirësime.
Tregtarët, duke përfaqësuar tregtarët, importuesit, distributorët në shkallë vendi, një pjesë e të cilëve janë edhe prodhues vendës, kanë kërkuar që të jenë edhe pjesë e sistemeve të testimit, që po bën Administrata Tatimore dhe Ministria e Financave.
Në parim, se pastaj do të hy edhe në nene, do të donim që ligji për fiskalizimin, e thënë me gjuhë të thjeshtë, të ketë më shumë korrelacion brenda neneve, së pari, por të ketë korrelacion edhe me këtë ligj, me ligjet e tjera fiskale apo ato që rregullojnë marrëdhëniet tregtare.
Zoti kryetar, sipas këshillës ose kërkesës tuaj të mëparshme, ne kemi qenë shumë konkret në punën tonë. Meqenëse anëtarët prekin fusha të ndryshme të industrive, jemi munduar t’i shikojmë nen për nen. Disa rregullime janë bërë nga Ministria e Financave gjatë konsultimit publik, por ka ende për t’u bërë.
E para lidhet me operatorin. Operatorin e gjejmë edhe te neni 3, pika ‘h’, “Përkufizime”...
(Ndërhyrje pa mikrofon)
Po, fiskalizimi hyn te neni...
(Ndërhyrje pa mikrofon)
Po, por meqenëse janë pesë pika, do të doja t’i thosha.
(Ndërhyrje pa mikrofon)
Po, patjetër.
Neni 3, pika ‘h’: “Përkufizime”, shprehet për operatorin. Gjithashtu, operatorin e gjejmë edhe te neni 15, te “Regjistrimi i operatorëve”. Duke qene se një pjesë e industrisë janë kompani retail, ku inputet e shitjeve bëhen nga njësi të ndryshme, ka me dhjetëra punonjës, stafi është i lartë, dhe është e vështirë të menaxhohet regjistrimi i tyre. 
Kësisoj, ne propozojmë që në sistemin e tatimeve operatorë të konsiderohet dhe pika e shitjes përgjegjëse për personat fizikë, që bëjnë inputet për kompaninë. Pra, do të donim që operatori të shtrihet dhe për pikat e shitjes, sepse kemi të bëjmë me regjistrimin dhe me lëshimin e faturave.
Çështja e dytë lidhet me nenin 6, pika 7, që janë rregullat e përgjithshme për lëshimin e faturave. Është shprehur se faturat mund të jenë në disa gjuhë. Me qëllim që të mos ketë probleme në treg, do të donim të përcaktohej që gjuha shqipe është gjuha e parë dhe e detyrueshme.
Çështja e tretë lidhet me momentin e lëshimit të faturës. Ne konsiderojmë, të paktën kështu siç është shkruar, se në pikën 4 kemi të bëjmë me një regres në krahasim me parashikimet e mëparshme. Në draftin aktual është thënë se fatura do të lëshohet jo më vonë se brenda 72 orësh. Ka biznese, siç ju e dini, që përveç çështjes së bankave, që mund të jetë ditë festash dhe nuk mund t’i arrijnë, ndonëse 72-orëshi arrin t’i mbulojë, por kemi disa industri të caktuara, si ndërtimi, furnizimi me hekur, çimento. Siç janë vetë situacionet e ndërtimit, në rastin  e lëndëve të para kërkojnë paradhënie, lëshojmë fatura në formë garancie. Në rastin e situacioneve, ju e dini mirë, lëshohet një faturë e situacionit mujor. Kështu, nuk mund të kryhet 72 orë pas transaksionit, sepse në këtë rast kemi të bëjmë me transaksione me periudha më të gjata.
Arben Ahmetaj – Ju ka dhënë ndonjë ide Drejtoria e Tatimeve ose Ministria e Financave, se si do të...
(Ndërhyrje pa mikrofon)
Ta mbaroj pyetjen, mira, më fal!
Mira Pogaçe – Ndjesë!
Arben Ahmetaj – Ju ka dhënë ndonjë ide Ministria e Financave, se mund të faturohet në rastin e situacioneve mujore, si mund të fragmentohet një situacion mujor?
Mira Pogaçe – Është thënë se do të procedohet njësoj si më parë, në lidhje me faturimin...
Arben Ahmetaj – Po pse është shënuara ashtu në ligj?
Mira Pogaçe – I jemi referuar edhe udhëzimit, sepse draftudhëzimi ka dalë. Nuk është sqaruar, dhe për sa kohë që ligji qëndron mbi udhëzimet, ne do të donim që të sqarohej...
Arben Ahmetaj – Dakord! Atëherë, ne do të punojmë me Ministrinë e Financave, sepse edhe unë e kam pasur shumë merak këtë, në anën e procedurës financiare dhe fiskale. Kësisoj, do t’ju lutesha që, nëse mundeni, të depozitoni edhe ndonjë propozim tuajin, në lidhje me qartësimin e kësaj çështjeje.
Faleminderit!
Vazhdoni, ju lutem!
Mira Pogaçe – Çështja tjetër ka të bëjë me nenin 9, pika 7, ku janë të dhënat e përgjithshme të faturës. Mendoj se këtu kemi të bëjmë me një nen që mund të krijojë premisa për abuzim në treg, pasi çdo blerësi, personi juridik apo fizik ose individi, i lind e drejta të mos kryejë transaksionin për blerjen e mallit ose shërbimit të ofruar, në rast se fatura nuk përmban të dhënat e detyrueshme sipas ligjit.
Ne jemi dakord dhe e kuptojmë që, nëse fatura nuk është e saktë, ajo mund të ndiqet me penalitete dhe forma të tjera administrative, por le të përcaktohet në këtë ligj, që të mos kryhet transaksioni, ne mendojmë se nuk duhet të jetë. E para, ka qenë kjo arsyeja që fatura tatimore u bë edhe titull ekzekutiv. Kësisoj, t’ia japim të drejtën me ligj, që subjektet të mos kryejnë transaksione nëpërmjet njëri-tjetrit. Ne mendojmë se duhet të përjashtohet. Natyrisht, kur fatura përmban gabime, ka forma të tjera për të penalizuar subjektet nga organi zbatues tatimor. Sepse, përveç mallit, i cili, nëse fatura është e pasaktë mund të kthehet në vend, por me shërbime, që janë faturime mujore apo që kryhen në një periudhë të mëvonshme, pas shërbimit.
Pika 9, sërish te neni 9, mbi të dhënat e përgjithshme të faturës: “Fatura për të cilën nuk është kryer procedura e fiskalizimit nuk njihet si dokument i vlefshëm”.
Mendojmë se edhe kjo pikë duhet të rishikohet në frymën e komentit tonë të mësipërm, mbi moskryerjen e transaksionit, e cila duhet përjashtuar. 
Pika e pestë, neni 14, është regjistrimi i vendimit të ushtrimit të veprimtarisë së biznesit dhe pajisjeve elektronike të faturimit. Në pikën 2, janë bërë përcaktime dhe kufizime në lidhje me orarin ditor, ditët e punës gjatë javës dhe punës gjatë festave zyrtare. 
Ju e dini se fatura lëshohen gjatë gjithë kohës që kompanitë kryejnë aktivitet, dhe kjo përfshin edhe punë jashtë orarit zyrtar. Kësisoj, mendojmë se ligji nuk duhet ta kufizojë. 
Pika 5 e nenit 14 flet për ndryshimin e të dhënave të subjektit. Sugjerojmë që të ketë një lidhje me QKB-në, sepse në praktikë ndodh që, për arsye të ndryshme, tatimpaguesi nuk arrin të pasqyrojë ndryshimet në QKB. Mendojmë se pika 5 e këtij neni, e nenit 14, duhet të rishikohet edhe në kontekstin e aktivitetit të QKB-së. 
Neni 24: “Fatura elektronike për pagesa pa para në dorë”. 
Mendojmë se ky nen duhet të saktësohet, si dhe duhet të bëhet një lidhje me parashikimet në nenin 29, kur ka ndërprerje të lidhjes elektronike, pra të internetit, ishte komenti hyrës që bëra, me qëllim që të ketë një korrelacion ndërmjet neneve brenda këtij ligji. 
Së fundi, edhe diçka në lidhje me arkën, limitin ditor të lejuar. Në rastin tonë, diskutimi është për tatimpaguesit me qarkullim vjetor mbi 14 milionë lekë. Në draftin e parë është lejuar që në arkë të mbajnë 800 mijë lekë të reja. Në draft është bërë një rritje me 2 % të xhiros vjetore të vitit pasardhës, por duke qenë se në subjektet retail të organizuara, që shtrihen jo vetëm në Tiranë, veçanërisht në periudha të caktuara, në periudhat e festave shoqërohen me skonto, lëvizja e arkës është shumë e madhe brenda ditës, veçanërisht në fundjava, kur dhe bankat nuk janë aktive, si të shtunën pasdite apo të dielën,  ndaj kërkojmë të rishikohet, që limiti ditor i arkës të jetë mbase 3 % e xhiros, për tatimpaguesit me qarkullim vjetor mbi 14 milionë lekë.
Arben Ahmetaj – Sa të ishte? 
Mira Pogaçe – 3 %. Ose, nëse ju komisioni ose Ministria e Financave e vlerësoni si të mundur,  mund të bëhen disa detajime në lidhje me tatimpaguesit e mëdhenj.
Arben Ahmetaj – Siç kam dëgjuar në diskutimet me shoqatat, ndoshta të zhvendosej dhe kufiri te ligji i kontabilitetit ose në ndonjë ligj tjetër, sepse ky është ligj procedure.
Megjithatë, do ta kemi në diskutim gjatë mbledhjes së komisionit.  
Mira Pogaçe – Këto ishin propozimet tona, të Bashkimit Tregtar, propozimet konkrete.
Faleminderit!
Arben Ahmetaj – Faleminderit!
Besoj se do të depozitoni në sekretari edhe ndonjë propozim konkret në lidhje me shkruajtjes e nenit, ju lutem, nëse keni.
Mira Pogaçe – Po, patjetër. Faleminderit!
Arben Ahmetaj – Vazhdojmë me radhën.
Bëni prezantimin, ju lutem!
Bledar Balla – Faleminderit, zoti kryetar!
Unë quhem...
(Ndërhyrje pa mikrofon)
Jam Bledar Balla, përfaqësues i kompanisë AED, dhe në këtë rast po flas edhe në emër të kompanive të autorizuara për pajisjet fiskale. 
I nderuar zoti kryetar,
Të nderuar anëtarë,
Shoqëritë e autorizuara e kanë ndjekur me interes e vëmendje procesin e projektit të fiskalizimit. Pasi jemi njohur edhe me përmbajtjen e projektligjit, po ju parashtrojmë qëndrimin tonë në lidhje me këtë projektligj.
Arben Ahmetaj – Kameramanë, më falni, është audiencë për komisionin dhe për qytetarët, jo për juve, ju lutem!
Bledar Balla – Po ju parashtrojmë mendimet tona në lidhje me këtë projektligj. 
Së pari, projektligji që është objekt i shqyrtimit parashikon përdorimin e një sistemi krejtësisht të ri për monitorimin e regjistrimin e qarkullimit të mallrave dhe shërbimeve, duke eliminuar krejtësisht përdorimin e sistemit fiskal aktual. Siç është i ndërtuar aktualisht, ky projektligj rezulton se është një sistem totalisht i ri, dhe nuk ka lidhje me eksperiencën dymbëdhjetëvjeçare që kemi në treg. 
Për mendimin tonë duhet të ketë patjetër një bashkëveprim dhe bashkëpunim midis sistemit që propozohet dhe sistemit që përdorim aktualisht në treg. Investimi dhe eksperienca e vyer, e krijuar gjatë këtyre dymbëdhjetë vjetëve do të dalë jashtë funksionimit. Për shkak të kostove më të larta që përcjell përdorimi i aplikacionit softuerik... Duhet të kemi parasysh se për të përdorur një aplikacion softuerik duhet të përdoret kompjuteri, duhet të jetë interneti, duhet të jetë antivirusi, duhet të jetë mirëmbajtja...
Arben Ahmetaj – Qetësi, ju lutem, se janë elementë të rëndësishëm, që do të afektojnë tatimpaguesit dhe jetën ekonomike të tregtarëve të vendit. Ju lutem! Është ligj shumë i rëndësishëm.
Bledar Balla – Zgjidhja softuerike, po thosha, është një sistem që garanton disa gjëra, dhe është...
(Ndërhyrje pa mikrofon)
Zgjidhja softuerike, që aktualisht është propozuar në projektligj, nuk është se do të eliminojë kostot, siç është propaganduar, dhe se do të sjellë risi për sa i përket mirëmbajtjes dhe tatimpaguesit. Përkundrazi, për mendimin tonë zgjidhja softuerike është më e kushtueshme se zgjidhja aktuale, që kemi me pajisjet fiskale. 
Për të përdorur një softuer duhet të kemi një kompjuter ose laptop, tablet, celular çfarëdo qoftë, por duhet të jemi të siguruar   për sa  u përket licencave të  përdorimit, për sa  u përket antivitruseve, sepse  një sistem i hapur mund të marrë edhe viruse dhe alternon komplet  informacionin, i cili po regjistrohet ose  edhe mund ta zhdukë atë, sikundër duhet të kemi edhe  një kontratë mirëmbajtjeje nga prodhuesi  i softit. Pra, për mendimin tonë,  të gjitha  këto  kosto që do të rëndojnë në zgjidhjen softuerike, do ta  bëjnë  më të kushtueshme zgjidhjen  për tatimpaguesin sesa  zgjidhja që kemi aktualisht me pajiset  fiskale.
Përdorimi i pajisjes fiskale në memorien fiskale në bashkëpunim  me aplikacionin software-ik garantojnë 100% transmetimin e  regjistrimeve edhe  në rast mungese  të linjës së internetit duke  shmangur   plotësisht  evazionin fiskal.
Pak më parë zonja e një shoqate  të  biznesit e  lidhi me  nenin 24  dhe korrelacion në nenin 29. Aktualisht siç është  e shkruar në projektligj, në rast se ka mungesë interneti tatimpaguesi  duhet ta marrë  informacionin dhe duhet  ta  dërgojë me USB tek organi tatimor.  Aktualisht që ne  e kemi zgjidhur para 12  vjetësh me pajisjet fiskale  aktuale që transmeton edhe në pikat  më të largëta që i kemi  të instaluara. Nuk e  kuptoj arsyen pse të kthemi mbrapsht. Në rast  se  ka mungesë interneti ne duhet ta  dërgojmë me USB, kur aktualisht pajisjet fiskale e bëjnë  dërgimin e informacionit edhe në rast të një mungese të caktuar.
Për shkak të përdorimit të aplikacionit software-ik pa një pajisje   fiskale, me memorie fiskale përcjell humbjen e autencitetit të informacionit të gjeneruar dhe krijon shtigje të shumta për evazionin fiskal. Nëse kemi momente që ka mungesë interneti sado që ne jemi të garantuar me certifikata sigurie, të gjitha këto elemente  sigurie  që kemi shtuar në projektligj   lidhen vetëm me procesin e transmetimit, pra, autentikojnë  informacionin  që del dhe transmetohet në serverin qendror. Por çfarë ndodh në rast se nuk ka internet apo linjë  komunikimi? Informacioni  do të mbetet në kompjuter, në  të cilin është aktualisht  sot, në kompjuterin e tatimpaguesit. Me një program ose me një ndryshim të dhënash mund të fshihen këto informacione. Ky informacion automatikisht nuk qëndron më dhe nuk  transmetohet. Pra, zgjidhja  software-ike dhe mënyra sesi është e ndërtuar  pa pajisjen fiskale  bën të mundur fshirjen e informacionit. Nuk luftojmë informalitetin, përkundrazi e  kemi certifikuar  atë me zgjidhje software-ike  dhe  zgjidhje më të avancuara.
Duke  pasur  parasysh faktin që ky  projektligj është ideuar  për të luftuar  evazionin fiskal dhe për të bërë të kontrollueshëm  regjistrimin e qarkullimit të mallrave dhe të shërbimeve mund të themi se lëshimi i kuponit tatimor nëpërmjet  aplikacionit pa një pajisje  fiskale dhe e certifikuar nuk e përmbush këtë qëllim.
Nëse  nga  njëra  anë qarkulli i mallrave ose  i shërbimeve  do të transmetohet  nëpërmjet aplikacioneve  pa pajisje  fiskale, memorie  fiskale  të certifikuar,  ky  aplikacion  do të transmetojë në kohë reale  vetëm nga serveri qendror  i tatimeve. Nga ana tjetër kjo zgjidhje teknologjike nuk mundëson ruajtjen e informacionit në burim, aty ku dhe gjenerohet informacioni.
Këtë e theksoj, pasi është shumë e rëndësishme në një  moment të caktuar  kur tatimpaguesi  do të ketë përplasje me organet  tatimore  ose  edhe me organet  e tjera  ligjvënëse. Nga eksperienca  që kemi gjatë gjithë këtyre viteve, ka ndodhur kur  shumë herë  na  është kërkuar informacioni  për tatimpagues  për xhirot që  kanë bërë në disa periudha  të caktuara. 
Çfarë do të ndodhë zoti kryetar, në rast se nesër  informacioni do të qëndrojë vetëm në një anë, në server? Tatimpaguesi  si do ta   ballafaqojë informacionin që ka gjeneruar? Mund të themi që  është  i certifikuar, sepse  është certifikata, por ne nuk  e dimë se çfarë mund të ndodhë në server  ose si mund të dalë informacioni  nga serveri, sepse  po flasin për aplikacione  që do të na krijojnë mundësinë  për të automatizuar në njëfarë mënyre kontrollin, por jo të jetë vendimmarrëse, sepse në  këtë rast  do të kemi probleme me të dhënat që do  të gjenerohen në burim.
Ruajtja e informacionit  vetëm në serverin e tatimeve ngre pikëpyetje të mëdha në lidhje me  autenticitetin e  këtij informacioni për sa kohë  nuk do te jetë i mundur verifikimi në  pajisjen  apo aplikacionin që e ka gjeneruar. Le të mendojmë për një moment  se nga pikëpamja procedurale mungesa e verifikimit  të informacionit në pajisje që e ka  të gjeneruar  dhe  mungesa  e kësaj pajisjeje do ta bënte këtë informacion të papërdorshëm në një proces   gjyqësor. Sjell   në vëmendjen tuaj  faktin se ky është një qëndrim i konsideruar tashmë qoftë në juridiksion, qoftë i doktrinës në Shqipëri. Nëse kjo teknologji do të përdorej e integruar   në një pajisje fiskale...
Arben Ahmetaj - Zoti Bushati, mos bëni zhurmë dhe bisedë me zonjën Senida! Jeni duke   e provokuar  për bisedë në vazhdimësi. 
Bledar Balla - ... me memorie  fiskale të certifikuar, atëherë do të siguronte qoftë avantazhe në transmetimin e të dhënave në kohë reale, por  edhe besueshmërinë e tyre, do të ruhej nga serveri  qendror dhe në burim...
(Ndërhyrje pa mikrofon) 
Atë që  po mundohem ta theksoj, e  kemi shprehur edhe në dokumentin që do t’jua dorëzojmë, është shumë e rëndësishme që informacioni të mos qëndrojë vetëm  në një anë, vetëm në serverin qendror, por  duhet të jetë edhe në burim, sepse  në çfarëdolloj momenti pajisja  fiskale  siç  është  e ndërtuar sot  nuk ka asnjë lloj mundësie  manipulimi të informacionit në rast se është e regjistruar. Pajisja  fiskale nuk është një pajisje që alternon informacione, përkundrazi e  regjistrove sot,  mund ta lexosh edhe pas  shumë vitesh. Jemi  në një    proces   kontrolli me organet tatimore, të cilat na kanë kërkuar informacione. Jemi duke lexuar që në fillim të zanafillës, që në vitet  2010-2011. Informacion i  çfarëdolloj momenti mund të lexohet dhe mund të printohet origjinal  ashtu siç është regjistruar. Në rast se është vetëm në krahun e  serverit, atëherë i bie që ky informacion   është  ai  çfarë thotë serveri qendror dhe do të merret nesër  për bazë. Nuk e di sesa  të  mbrojtur  do të jemi në këtë rast. Unë në emër të kompanive të  autorizuara  propozoj që në projektligjin...
Arben Ahmetaj - Po propozon sipërmarrja. 
Ju lutem zoti Roshi, do të flisni  në çdo nen.
Bledar Balla - Propozoj që projektligji të rishikohet  jo si një sistem i ri,  si një risi që po futet, por duhet patjetër  të jetë një ndërthurje  midis   sistemit aktual dhe sistemeve të cilat përdorin pajisjet fiskale  apo  sistemet e  karburantit  me sistemin softerik, që do të na mundësojë informacionin në kohë reale dhe mundësinë për ta luftuar  informalitetin. Gjithsesi nuk janë sistemet ato që do të na sjellin luftën kundër informalitetit, por  është gishti  që do ta përdorë, nëse informacioni do të shtypet, atëherë ai do të dërgohet, nëse  informacioni  nuk shtypet, ai  nuk do të dërgohet dhe  nuk do të kemi informacion as në serverin qendror. 
Arben Ahmetaj - Jemi të qartë për sugjerimet tuaja. Zoti Angjeli i ka në vazhdimësi të diskutimit nen për nen, do të jetë një nga drejtuesit e diskutimit. Ajo që  kam merak dhe  duhet ta  shtojmë  në ligj, është një propozim  disi i vjetër që duhet ta shtyjmë, e  kemi prezantuar para një viti e gjysmë, që sistemi  i hidrokarbureve është rasti, duke mos e konsideruar komplet të ri, por duke e kombinuar me atë që është sot,  duhet të  fiskalizohet  komplet që nga  depozita, që nga autoboti që  e lëviz nga depozita në import dhe deri te pika fundore e shitjes, te benzinata. 
Kjo është thelbësore dhe  dua që komisioni të mendojë sesi të shtojë  një klauzolë që sistemi hidrokarbur që nga momenti kur  importuesi shkarkon në depozitë, kudo qoftë, në Porto Romano,  në Vlorë, në Shëngjin të hyjë në sistemin  e  fiskalizimit që të jetë i kombinuar me  sasitë dhe cilësinë: transporti i fiskalizuar  ku doganat dhe tatimet të jenë online. Se çfarë ndodh? Kur preket një nga elementet e  fiskalizimit  fizik flas, jo  vetëm  kompjuterik, të alertohen dogana dhe  tatimet, deri te depozita e shitjes  me pakicë dhe te pompa  e  shitjes me  pakicë. Kjo do të bëjë një mbyllje, atë që kemi kërkuar në vazhdimësi dhe një formalizim shumë më të lartë se ai që kemi sot  të këtij sistemi.
Bledar Balla - Duke theksuar  atë që sapo thatë zoti kryetar, është shumë  e rëndësishme  që projektligji  duhet patjetër  të ndërthuret me sistemin e vjetër, pasi ne tashmë e kemi të integruar,  e kemi të instaluar, e kemi filluar  këtë fazë fiskalizimi. Me   projektligjin e  ri,  lë të nënkuptohet se  këto  do të bien poshtë. 
Arben Ahmetaj – Të lë të nënkuptohet, apo është i qartë?
Bledar Balla -  Është e qartë që është një zgjidhje e re, prandaj  është shumë e rëndësishme që sistemet e vjetra, sistemet që kemi, eksperiencën që kemi...
Arben Ahmetaj - Faleminderit! 
Ishit shumë i qartë! 
Maksimumi  4 pyetje, dy nga opozita dhe 2  nga  pozita. Meqenëse  do ta  diskutojmë nen për nen, do t’ju lutesha pasi nuk është  qëllimi  t’i bëjmë pyetje sipërmarrjes. Kjo e fundit është e qartë me ne, pra se çfarë kërkon. Ne e kemi  në dorë ligjin për ta reflektuar ose jo në varësi të asaj  që do të jetë praktika më e mirë  gjatë shqyrtimit nen për nen. Nuk  janë  aty  për t’i pyetur, por dy pyetje mund të bëni. Nga opozita?
Po, zoti Roshi. 
Artur Roshi – A keni ndonjë ide  konkrete se si mund  t’i harmonizojmë kasat fiskale? Unë jam dakord me mendimin tuaj, nuk duhet  që  ta flakim një punë disavjeçare dhe ta shpërfillim, por duhet ta integrojmë atë në teknologjinë inovative, siç është paketa fiskale  apo fiskalizimi. 
Bledar Balla -  Faleminderit!
 Ne mendojmë se sistemi aktual mjafton   të integrohet. Në nenin 3  kemi këtë propozim: “Sistemi fiskal është tërësia e  pajisjeve fiskale...”. Nëse  ne po vendosim një terminologji të re, një sistem fiskal  duhet të  kuptojmë se  cili është në këtë terminologji. “...pajisjet fiskale që janë aktualisht të instaluara”. Pa dyshim që janë pajisjet fiskale, pa dyshim që ato e kanë  fiskalizuar subjektin, sepse  janë të certifikuara dhe subjekti  ka paguar lekë me detyrim nga organet tatimore. Ato pajisje janë fiskale. Tërësia  e pajisjeve  fiskale që kemi aktualisht, sistemet fiskale që kemi në pikat e  karburantit apo në pikat e shumicës dhe zgjidhja softwere-ike që po implementohet. Zgjidhja softwere-ike duhet të jetë patjetër e integruar me pajisjen fiskale.
Arben Ahmetaj - Nëse keni propozim konkret  të shkruar, ju lutem,  dorëzojeni në sekretari që ta konsiderojë komisioni! Pastaj të vendoset nëse është logjik propozimi juaj, ta përfshijë, nëse  jo do të vazhdojmë me logjikën  në draft të paraqitur nga Ministria e Financave.
Ka pyetje  tjetër? Zoti Roshi mund  t’i bëni të dyja  ju.
Ervin Bushati - Kam një pyetje, meqenëse  jemi në këtë pikë dhe do të doja ta adresoja  në konceptin e  IT-së,  po shikojmë shumë vende të botës, shumë  më të përparuara, shumë më të  sigurta që pjesa e  të dhënave  mbahet sot në Cloud   dhe delegohet. Është shumë e sigurte e ka  bërë Pentagoni. Nuk është  e nevojshme  që t’i hyjmë pjesës  se sa  e  sigurt është. A mund të aplikohet edhe te ne? Të merret me timeshare, të blihet diku dhe nuk kemi pse  i hyjmë gjithë kësaj historie. Serverët a  janë të sigurt, janë hapur  gjithë kohës, punojnë apo nuk punojnë dhe si përpunohen të dhënat? Çfarë mendoni ju?
Bledar Balla - Sot teknologjia  është  duke na  dhënë siguri gjithnjë  sa më të larta. Edhe  për sa i përket sistemit Clout, edhe ne kemi krijuar  në njëfarë mënyre sistemin Clout. Ne jemi  duke  folur  për një sistem totalisht të ri, që po e  aplikojmë sot dhe nuk e dimë se sa  do të funksionojë. Nga  eksperiencat që kemi, edhe  eksperiencat e  vendeve që e kanë  fiskalizuar siç është Italia, vetë Kroacia që ju po merrni për shembull nuk  kanë kaq  siguri të lartë,  për momentin kanë  probleme. Italia filloi fiskalizimin e para, ka qenë një nga pionierët  e pajisjeve fiskale të instaluara,   e kaloi në sistem  softwere-ik rreth viteve 2010-2011, e kuptoi që bëri gabim dhe e rivendosi përsëri  sistemin fiskal në pajisje  fiskale, të cilat  po transmetojnë, kanë krijuar sistemet e  e-voice, e-fatura, pa  kalojnë në sistemin e-faturës. E  kanë filluar në mënyrë graduale, jo  nga biznesi, por nga “business to government”, business  to business”, duke testuar dhe  gradualisht po zbresin poshtë. Pasi të testohet sistemi çdo gjë mund të japë siguri, por për momentin  ta fillosh  nga dita e parë, nga zero, direkt në siguri, them se nuk është i sigurt.
Arben Ahmetaj - Faleminderit!
Ishit shumë i qartë. Unë e kam vizituar vetë qendrën që ju i referoheni si Klout, ku sistemi i gjithi grumbullohet, pastaj edhe kryqëzohet në finale. Gjëja më e rëndësishëm është që të menaxhohet nga  tatimet. Certifikimi bëhet nga institucione shtetërore dhe jo nga  ato private. Është e  vërtetë se ka pasur  gradualitet, sepse   çdo sistem i ri ka të papriturat e tij. Gradualiteti  garanton që sistemi  të mos kolapsojë në një sekondë i gjithi, por të ketë mundësi  të mësohet nga pësimet  apo nga praktika. Ka pyetje?
Po, zoti Roshi, e  dija   që do të kishit pyetje. Është e fundit për ju në këtë seancë.
Artur Roshi -  Për Dhomën Amerikanë të Tregtisë, më pëlqeu logjika, mënyra sesi ju e perceptoni. Për të qenë ne më konkretë do të donim që për ato gjobat që janë  apo shoqërojnë paketën fiskale, cili   është propozimi juaj konkret, deri në çfarë niveli, si i argumentoni? Konkretisht, mund të thoni, në filan nen, gjoba  duhet të jetë kaq, apo aq. Duke parë edhe gjendjen e biznesit, që është e rënduar nuk kemi pse  shtojmë më tej  telashet e  tij duke rritur  gjobat. Për t’i ulur  apo për të qëndruar në nivelet tuaja, duhet një lloj argumentimi.
Arben Ahmetaj – Faleminderit!
Alketa Uruci - Ajo që do të   sugjeronin ne dhe  që  është më e thjeshtë dhe më logjike për komisionin, nëse  e pranon në parim logjikën e uljes  së gjobave  për  një periudhë tranzitore  derisa të vendoset dhe të krijohet praktika  e fiskalizimit, do të ishte një ulje proporcionale e  të gjitha  gjobave, jo një nen specifik, për shembull neni 122 e të tjera me radhë. Gjobat  që janë vendosur nga qeveria të ulen,  të aplikohet vetëm një e treta ose  një e katërta e tyre  për një periudhë   tansitore, për një vit  ose 18 muaj  nga fillimi  i aplikimit të ligjit  të fiskalizimit. Pra, mund  t’i kemi në ligj gjobat  edhe  siç janë  propozuar aktualisht, por  kjo të aplikohet  në një moment  të dytë. Për momentin  të gjitha  të ulen në mënyrë  proporcionale.
Arben Ahmetaj - Ndoshta  do të bëjmë një harmonizim me gjobat e tjera. Nuk kemi nevojë të krijojmë nivele të  pafundme gjobash, të cilat shkojnë në disproporcion: edhe gabimi, edhe evazioni. Jo, faleminderit!
Po, zoti Sinaj.
Vullnet Sinaj - Faleminderit, zoti kryetar!
Kam një pyetje për zotin Bledar,  meqenëse  ju jeni një nga distributorët dhe  furnitorët  e  të gjithë tregut, të tregtarëve, të njësive shitëse me kasa, dua të di: për sistemin e  ri, a  keni bërë ndonjë  llogari se çfarë kostoje  do të ketë  për biznesin? Një kosto e  pagoi biznesi kur u vendosën  kasat fiskale. Tani është një sistem i ri, a  do të ketë një kosto? Sa  do të jetë ajo? Ju përsëri  do të jeni në treg, besoj, se biznesi  juaj ky është distribucioni dhe furnizimi  i tregut.
(Ndërhyrje pa mikrofon)
Arben Ahmetaj – Në komision flitet me leje.  Nuk ka gjë. Pas jush  fjalën e ka  përfaqësuesi i kompanive të kasave. 
Mira Pogaci - Faleminderit!
Bashkimi tregtar nuk u shpreh për gjobat meqenëse  ishte një çështje  që e ngriti Dhoma Amerikane  e Tregtisë. Duke qenë se  u kërkua  një sugjerim konkret, sugjerimi i tregtarëve  ka qenë që gjatë vitit të parë të implementimit  gjobat  të cilat lidhen me gabime, pra nuk  po flasim për evazion, të mos aplikohen. Këto  nene që lidhen me gabime  gjatë procesit të fiskalizimit, jo evazion të hyjnë në fuqi pas një viti. Të kishim të njëjtët nene, por  ta konsideronim   si një grace period. Pra, jo duke aplikuar dy nene, të tipit  një e katërta  apo tre e katërta, por...
Arben Ahmetaj – Pra, ju jeni që të ketë moratorium gjobash apo jo? 
Mira Pogaci - Pas një viti, vetëm për gabimet. Flasim vetëm për gabimet.
Arben Ahmetaj - Për  gabimet  jeni  për moratorium gjobash, Po, qartë.
Faleminderit!
Bledar Balla - Kërkoj falje  zoti kryetar,  për ndërhyrjen  pak më parë. Në shkresën që do ta  lëmë pranë sekretarisë së komisionit, kemi  lidhur edhe një aneks  ku kemi krahasuar  kostot  midis  dy  sistemeve. 
Për sa u përket pajisjeve fiskale  aktuale, tashmë kostot dihen.
Arben Ahmetaj - Pyetjen e bëri zoti Vullnet specifikisht. Fokusin aty, sepse   kemi punë  për t’u marrë me draftligjin.
Bledar Balla – Nga një përllogaritje, për ta kompjuterizuar, një pikë shitje, ju besoj se e  dini i kalon kostot  mbi 1000 e ca  euro. 
Arben Ametaj - Me lejen e Vullnetit, po t’i bëj unë  pyetjet: sa është kostoja e  firmës elektronike? Sa është kostoja e pajisjeve që duhen  për sistemin? Sa është kostoja e  mirëmbajtjes? Brenda mirëmbajtjes, sa është kostoja e antiviruseve? Sa është kostoja e aplikimeve, janë falas apo jo? 
Bledar Balla - Një kompjuter sot,  me çmimin e tregut  është diku te 250 euro, printeri  jofiskal është diku të 100 euro. Një licencë  Windows-i  është 110 euro, një UPS 30 euro, një softwere normal shitjeje ka licencën 200 euro, një antivirus i licencuar fillon nga 15 euro në muaj. Linja e internetit që sot paguan një biznes është diku te  100 euro në vit. Për certifikatën dixhitale, sinqerisht nuk e di sesa  është kostoja, më duket se është  6 mijë lekë të rinj..
Zoti kryetar, mirëmbajtja e një softi është mujore, ka nga 5 mijë lekë të rinj në muaj dhe  më tutje. 
 Arben  Ahmetaj - Jeni i sigurt? 5 mijë lekë të rinj në muaj? Çfarë jeni duke thënë, se kjo është e rëndësishme? Ju thoni që biznesi do të paguajë 5 mijë lekë të rinj në muaj për mirëmbajtjen e softit?
Bledar Balla - Sot kompanitë sofwere-ike kaq paguajnë, kaq e kanë faturën për mirëmbajtjen e softit në muaj.
Arben Ahmetaj - Më falni! Qetësi! Dua të sqarohemi! Do pyesim edhe  përfaqësuesit e Ministrisë së Financave.
Pra, ju jeni duke thënë që një biznes  i vogël do të  mirëmbajë  softin...
(Ndërhyrje pa mikrofon)
Më falni, ta mbaroj pyetjen, se  përgjigjen e  dua  të menduar dhe të  maturuar mirë, se jemi duke  folur me qytetarët.
Pra, ju po thoni  që  mirëmbajtja e  softit  do të jetë rreth 5  mijë lekë të rinj në muaj, pra 60 mijë lekë të rinj në vit?   
Bledar Balla - Zoti kryetar, unë them sesa  është  sot kostoja e një softi, nuk e di se sa do të jetë nesër. Nuk e kam idenë.  
Sot kemi kontrata mirëmbajtje  me  kompani që prodhojnë  softwere dhe e dimë se  sa  janë faturat që na jepen.
Arben Ahmetaj – Qetësi! 
Nuk ka më pyetje. 
I nderuar  përfaqësues i kompanive të kasave, e dua drejtpërdrejt: më thuaj në dijeninë tënde sot, mbaj përgjegjësi për dijeninë tënde sot.  
 - Zoti kryetar, unë di sesi paguajnë kompanitë sot për kasat. Kompanitë sot për kasat është e llogaritur që paguajnë 479 euro bashkë me çmimin e kasës dhe vlerën e mirëmbajtjes në 5 vjet. Totali i tatimpaguesit për ta blerë dhe  për ta  mirëmbajtur  për 5 vjet është 479 euro.
Arben Ahmetaj –  Një sekondë!
Pra, ju jeni duke thënë që për 5 vjet totali është 479 euro,  kjo do të thotë 479 pjesëtim për 5 është kostoja e një viti.
Bledar Balla – Unë nuk di ta them sinqerisht  sesa  mund të jenë kostot për nesër. Unë di se çfarë paguajmë sot. Për të hapur një kompjuter, me program duhet të paguhet 1300 euro. Pastaj  për ta  mirëmbajtur, varet nga kompanitë që...
Arben Ahmetaj - Plus, minus! Minimumi, maksimumi! Nuk ke përgjegjësi ligjore, por përgjegjësi morale  për informacionin. 
Bledar Balla  – Nuk e di!
Arben Ahmetaj - Të dëgjojmë zonjën, se është  thelbësore kjo gjë.  Kostot e  biznesit! 
Myrvete Pazaj -  Faleminderit!
Nga  përllogaritjet që kemi bërë ne,  bazuar  në statistikat  që operon sot tregu na  rezulton që kostoja e sistemit  të propozuar duke mos marrë parasysh kostot  që do të vijnë në vite, vetëm hapja e biznesit në momentin e parë të sistemit të integruar shkon rreth 1265 euro. Ka dhe pluse të tjera, që nuk i dimë si: certifikatat dixhitale.
Arben Ahmetaj -  Dua  vetëm mirëmbajtjen sot në treg, plus, minus.
Myrvete  Pazaj -  Për sa i takon mirëmbajtjes, po u referohemi eksperiencave personale, secila nga kompanitë ka softwere. të cilat  i kemi në kuadrin e menaxhimit.
Arben Ahmetaj - E plasët komisionit, thojeni pra!
Myrvete Pazaj -Tek ne, e kemi blerë softin 1000 euro dhe kontrata e mirëmbajtjes është 350 euro në vit. E kemi me kontratë dhe mund t’jua vëmë në dispozicion. 
Arben Ahmetaj – Pra, 350 euro në vit është kontrata.
Nuk ka më pyetje. 
Faleminderit për qëndrimet tuaja!
Mbyllet seanca e parë me biznesin. 
Punë të mbarë! 
Kalofshi mirë! 
Vazhdojmë me  Ministrinë e Financave. 
Kalojmë në shqyrtimin nen për nen. 

